དང་བོ་གནས་སྐབས་ཀྱི་འབྲས་བུ།ཚེ་འདིར་བདེ་སྐྱིད་དང་དབང་དང་ལོངས་སྤྱོད་ལ་དབང་འབྱོར་བ་དང་།བདག་གཞན་གང་གི་ལུས་སེམས་དགའ་བདེས་ཁྱབ་པ།ཕུན་སུམ་ཚོགས་པའི་དཔལ་ལ་མངའ་བརྙེས་བ་འདི་གང་གི་དྲིན་ཡིན་ཞེ་ན་སྨན་དཔྱད་གྱི་དྲིན་ཁོ་ནའོ།དེ་བས་སྨན་པ་དང་སྨན་དཔྱད་ཀྱི་ཡོན་ཏན་སྦ་གསང་མེད་པར་ཀུན་གྱིས་གོ་བར་བྱས་ན་སྨན་པའི་མཚན་སྙན་གྲགས་དང་ནད་པས་ཀྱང་སྨན་པ་མཁས་པ་རྙེད་པ་ལ་ཕན་ཐོགས་པར་འགྱུར།ཡང་རང་ལ་འཚེ་བའི་མི་ཞིག་ཡིན་ཀྱང་མི་ཆོས་ལ་མཁས་བའི་ངང་དུ་རང་གི་སྤུན་ལྟར་བྱམས་ལ།སྡང་སེམས་བག་ཕབ་ནས་ནད་པ་དེའི་རྒྱུད་ལ་བརྟག་ཅིང་ཚོད་བླངས་ནས་བསྟུན་གང་ཐུབ་ཀྱིས་ནད་པ་བཅོས་དགོས་པ་ཡིན།དེ་ལྟར་བྱས་པའི་སྨན་པའི་བསོད་ནམས་ཀྱི་ཚོགས་འཕེལ་ཞིང་།མཚན་དང་སྙན་གྲགས་རྒྱས་པ།འདོད་པའི་ཟས་དང་ལོངས་སྤྱོད་ཤུགས་ལས་འབྱུང་བ།འདི་དུས་ཁེངས་བ་དང་བརྐམ་ཆགས་མི་བྱ་བར་ཡོན་ཏན་བཅང་ཞིང་ཆོག་ཤེས་དང་སྤྱོད་ཤེས་བྱ།ནད་པ་ལ་ཕན་ངོ་ཆེ་དུས་གཏིང་རག་གང་བྱིན་བག་ཡོད་ཀྱིས་ལེན་པ་དང་།འགྱངས་ན་སྨན་ཡོན་མི་སྤྲོད་པའི་ནད་པའང་མང་དུ་འབྱུང་།